钦定古今图书集成/明伦汇编/人事典/第103卷 > 尔雅 > 《去故乡赋》江淹
## 钦定古今图书集成/明伦汇编/人事典/第103卷 > 尔雅 > 《去故乡赋》江淹

“日色暮兮，隐吴山之丘墟。北风㭊兮绛花落，流水散
兮翠茎疏。爱桂枝而不见，怅浮云之离居。”迺凌大壑，
越沧渊。茫茫积水，崚崚断山；穷阴匝海，平芜带天。于
是泣故关之已尽，伤故国之无际。出汀州而解冠，入
溆浦而捐袂。听蒹葭之萧瑟，知霜露之流滞。对江皋
而自忧，吊海滨而伤岁。抚琴书而无悦，倚樽酒而不
持。去室宇而远客，遵芦苇以为期。情婵娟而未罢，愁
烂漫而方滋。切赵瑟以横涕，吟燕笳而坐悲。《少歌》曰：
“芳洲之草行欲暮，桂水之波不可渡。绝世独立兮，报
君子之一顾。是时霜翦蕙兮风摧芷，平原晚兮黄云
起。宁归骨于松柏，不买名于城市。若济河无梁兮，沉
此心于千里。”重曰：“江南之杜蘅兮色”以陈，愿使黄鹄
兮报佳人。横羽觞而淹望，抚玉琴兮何亲？瞻层山而
蔽日，流馀涕以沾巾。恐高台之易晏，与蝼蚁而为尘。